Uneen panostaminen voisi auttaa välttämään vuorotyöhön liittyviä terveysriskejä. Tutkimus vaatii vielä lisävarmistuksia.

Vuorotyötä tekevien on useissa tutkimuksissa osoitettu sairastuvan tavallista todennäköisemmin mm. diabetekseen ja metaboliseen oireyhtymään, mutta tuoreen kanadalaistutkimuksen perusteella riskit liittyvät todennäköisesti univajeeseen. Vuorotyöhön liittyviltä terveysriskeiltä voikin mahdollisesti välttyä panostamalla nukkumiseen.

Tutkimus julkaistiin Occupational and Environmental Medicine -lehdessä (siirryt toiseen palveluun) ja perustuu 300 sairaalassa työskentelevän naisen terveystietoihin. Unen määrää mitattiin aktiivisuusmittarilla.

Kun unitiedot yhdistettiin muihin terveystietoihin, vuorotyötä tekevien naisten havaittiin sairastavan metabolista oireyhtymää muita todennäköisemmin. Yhteys katosi, kun analyysissa huomioitiin, kuinka paljon naiset nukkuivat.

Kanadalaistutkijoiden havainnot pitää varmistaa suuremmissa tutkimuksissa, mutta ne viittaavat univajeen olevan vuorotyötä tekevien sairastumisriskin takana. Jos näin todella on, sairastumisriskit todennäköisesti pienentyisivät toimilla, jotka helpottavat vuorotyötä tekevien nukkumista. Uniongelmien lisäksi sairastumisriskejä on selitetty mm. vuorokausirytmin häiriintymisellä, ravitsemuksellisilla seikoilla ja muilla elämäntavoilla.

Lähteet: Uutispalvelu Duodecim